Die burgerregtegroep AfriForum sê hy het aanmaningsbriewe aan Rand Water, asook die Emfuleni-, Govan Mbeki-, en Victor Khanye- plaaslike munisipaliteite, gerig oor ŉ vermindering in watervoorsiening nadat dié munisipaliteite versuim het om hul waterrekeninge te betaal.

Volgens die organisasie het Rand Water op 26 September kennisgewings aan dié munisipaliteite uitgereik nadat hul rekeninge nie vereffen is nie. AfriForum se regspan het versoek dat die burgerregteorganisasie by die gesprekke betrek word omdat inwoners wat hul rekeninge betaal onregverdig benadeel word.

Die drie munisipaliteite skuld saam sowat R670 miljoen.

“Toegang tot water is ’n grondwetlike reg. Gemeenskappe mag nie gyselaar gehou word weens die wanbestuur van staatsentiteite nie. Gemeenskappe moet ook ingelig word oor besluite wat op munisipale vlak geneem word, want dit is uiters belangrik om te weet watter ooreenkomste die munisipaliteit sluit,” het Morné Mostert, AfriForum se bestuurder van plaaslike regeringsake, Vrydag gesê.

AfriForum het ook gevra vir ŉ afskrif van enige ooreenkoms wat tussen die partye aangegaan is, om te verseker dat hulle daarvolgens optree.

Hy het die partye vyf dae gegee om op sy skrywe te antwoord.

“Dit is onaanvaarbaar dat drie munisipaliteite so baie geld aan Rand Water skuld. Die vraag wat gevra moet word, is hoe hulle in hierdie skuld beland het. Die staat moet ’n skuldinvorderingsproses begin om dié geld terug te kry. Dit is onregverdig dat die inwoners van daardie munisipaliteite wat hul rekeninge getrou betaal, nou benadeel word weens die onvermoë van die munisipaliteite om hul pligte na te kom,” het Lambert de Klerk, AfriForum se bestuurder van omgewingsake, gesê.